คณะผู้แทนยูเนสโก ลงพื้นที่ประเมินศักยภาพเมืองโบราณศรีเทพ จังหวัดเพชรบูรณ์ ก่อนขึ้นทะเบียนเป็นมรดกโลก
นายกิตติพันธ์ พานสุวรรณ อธิบดีกรมศิลปากร เปิดเผยว่า ได้เตรียมความพร้อมต้อนรับคณะผู้เชี่ยวชาญจากอิโคโมสสากล ซึ่งเป็นผู้แทนจากยูเนสโก ที่มีกำหนดเดินทางมาประเทศไทยระหว่างวันที่ 12-13 กันยายนนี้ เพื่อลงพื้นที่ประเมินศักยภาพเมืองโบราณศรีเทพ จังหวัดเพชรบูรณ์ก่อนที่จะขึ้นทะเบียนเป็นมรดกโลก โดยได้รับความร่วมมือจากผู้แทนจากอิโคโมสไทยประสานการทำงานกับกรมศิลปากร เบื้องต้นจะสรุปข้อมูลภาพรวม ที่แสดงให้เห็นถึงคุณค่าความโดดเด่นเป็นสากลตามหลักเกณฑ์ของยูเนสโกและนำชมสถานที่จริงทั้ง 3 แหล่งในอุทยานประวัติศาสตร์ศรีเทพ ได้แก่ โบราณสถานเขาคลังนอก โบราณสถานเขาถมอรัตน์ และเมืองโบราณศรีเทพ ศูนย์บริการข้อมูลและอาคารขุดค้นทางโบราณคดี เพื่อประกอบการพิจารณา การลงพื้นที่ของผู้แทนอิโคโมสสากลสากล จะสรุปผลเสนอต่อคณะกรรมการมรดกโลก เพื่อเตรียมเข้าสู่กระบวนการพิจารณา ซึ่งคาดว่าจะมีบรรจุเข้าสู่วาระการประชุมในปี 2567 เนื่องจากก่อนหน้านี้เกิดสถานการณ์โควิด-19 ทำให้สมัยการประชุมเลื่อนไปกรอบเวลาการบรรจุเรื่องพิจารณาเลื่อนตามไปด้วยอธิบดีกรมศิลปากร กล่าวว่า ระหว่างนี้ได้ร่วมกับจังหวัดและส่วนท้องถิ่นสร้างความเข้าใจถึงการขึ้นทะเบียนมรดกโลกว่า การขึ้นทะเบียนไม่ได้กระทบต่อความเป็นอยู่ของประชาชน กรมศิลปากรมีหน้าที่เพียงดูแลและอนุรักษ์ยังพื้นที่ที่ประกาศเป็นโบราณสถานเท่านั้น  ส่วนการต่อเติมหรือปลูกสร้างอาคาร ในแต่ละจังหวัดจะมีหน่วยงานกำกับดูแลการดำเนินการให้เป็นไปตามกฎระเบียบของพื้นที่ การลงพื้นที่ต่อเนื่องทำให้ประชาชนได้รับทราบถึงประโยชน์ของการขึ้นทะเบียนที่ทำให้เกิดการพัฒนาด้านการท่องเที่ยวสร้างมูลค่าทางเศรษฐกิจให้กับประเทศและคนในพื้นที่โดยตรง